#ESTexitEU-ga seostub üle saja libakonto – Propastop
07.01.2019
Propastopil on käsil postituste seeria, mis uurib somes (sotsiaalmeedias) valeuudiseid ja lõhestavat poliitilist sõnumit levitavaid võrgustikke. Esimeses loos näitasime, et VKontakte keskkonda paisatud teade oli valeuudis. Teises postituses tõime ilmsiks, et valeuudisega seotud teemaviite #ESTexitEU levitajad on libakontod, mis seostuvad Venemaaga.
Täna näitame, et selliseid libakontosid on võrgustikus üle saja.
Peame libakontodeks selliste tunnustega kontosid:
Heigo Ponni jälgib Twitteris 60 kontot, kellest vähemalt 27 on mõne libakonto tunnusega. Markus Roo jälgijaid on  55, neist  38 kontol on liba olemise kahtlus. Gennady Karpovi 90 jälgijast on libakonto tunnusega vähemalt 27 kontot. Vähemalt 20 kahtlastest kontodest on ristkasutuses, jälgivad kolmikust vähemalt kahte.
Koondasime kõigi kahtlaste kontode andmed siia faili.
Võrgustiku libakontod retviidivad eri keeltes erinevat materjali, kuid märgata on Venemaa ning Ukraina teemade suurt hulka. Täiesti on puudu eestikeelne sisu. Paljud postitused paigutuvad mustrisse, sünkroonselt sama sisu levitades. Näitena pilt, kus sama Ukraina-teemalist postitust jaganud samal ajal kuus libakontot korraga. Selline muster on kindel tunnus, et kontodele postitab robot, mitte reaalne inimene.
Sarnases mustris on mitmed kontod, mis loodud varemgi kui möödunud sügisel, mis annab aluse kahtluseks, et libakontode võrgu ehitamist on alustatud palju varem kui sel sügisel. Teisalt, antud Twitteri võrgustikule on iseloomulik, et sinna ei ole detsembris ja jaanuaris enam uusi liikmeid lisandunud, kõigi kolme uuritud kontode viimased jälgijad tekitati novembris.
Selles some-keskkonnas on fookuses kogukond ESTONERS, mis #ESTexitEU teemaviidet levitab. Seitsmest administraatorist, kes detsembri lõpu seisuga kogukonda modereerisid, saab kõigil välja tuua libakonto tunnused.
Paistab, et kogukond on märganud huvi enda vastu ja asunud jälgi segama. Administraatoriteks on jäänud 6. jaanuariks kolm: Kevin Lepik, Ivan Vasiliev ja Daniil Männik. Kõik algsed administraatorid on vahetanud värskelt profiilipilte ning keelanud  võimaluse näha oma sõbraliste, ehkki alles oli need avalikud.
Propastop on suutnud tuvastada nimekirja vähemalt 20 kontost, mis on kogukonnaga seotud ja mis vastavad libakonto kriteeriumile: kas on hiljuti loodud või on üles ehitatud võõrale identiteedile. Nimekirja leiad siit.
Kui tead mõnda reaalset inimest, kes sellesse listi satunud, siis palun anna sellest Propastopile teada.
1. Libakontosid, mis Eestiga seotud teemadel kaasa rääkivate kontodega seostuvad, on kokku üle saja. Tõenäoliselt on neid veel palju rohkem, küllap mitmeid sadu, sest vaevalt põgus jäljeajamine need kõik paljastada on suutnud.
2. Seos Venemaaga paistab üha kindlam. Lisaks libafotode Venemaa-seostele on ka jagatav materjal Venemaise sisu poole kaldu. Kahtlusi äratab kontodel korduv seos Kremli jutupunktidega. Twitteris on paljud libakontod märkinud elukohaks Venemaa.
3. Jõupingutus, mida sellise võrgustiku üles ehitamisele panustatakse, on suur. Võib kindel olla, et töös hoidmisega on seotud rohkem inimesi kui kaks-kolm. Tegemist pole kellegi nalja pärast ette võetud tegutsemisega, kus luuakse paar libakontot, et nendega veebis pulli teha. Soovitakse inforuumi tegelikult mõjutada, näidates jälgijaskonda suure ja kaalukana.
Propastopi uurimise järgmine faas püüab esile tuua, kes on inimesed nende võrgustike loomise taga.
Pildid: Susan Smith /Flickr / CC, kollaaž kuvatõmmistest.